Facebook-haakplek lei tot troueFoto: Imgur ŉ Man van die Amerikaanse deelstaat Arkansas het ses jaar gelede weens ŉ tegniese haakplek op ŉ vreemdeling se Facebook-profiel ingeteken, min wetend wat dit tot gevolg sou hê. Metro berig Schuler Benson het een oggend in 2009 sy selfoon gebruik om op sy Facebook-profiel in te teken. “Ek het die webbediener oopgemaak en na facebook.com gegaan en het nie eens kans gekry om intekenbesonderhede in te tik nie. Ek was reeds ingeteken. Ek het talle inskrywings gemaak voor ek agtergekom het ek is nie op my eie profiel ingeteken nie.” Benson was op ŉ vrou genaamd Celeste Zendler van Colorado se profiel ingeteken. “Ons het nog nooit ontmoet, of in dieselfde staat gewoon nie, geen gemeenskaplike vriende gehad nie en het geen belangstellings op Facebook gedeel nie.” Foto: Imgur Volgens Benson kon hy nie daarin slaag om van Zendler se profiel uit te teken nie. Zendler het uiteindelik vir Benson ŉ vriendskapsversoek gestuur waarna hy daarin kon slaag om uit te teken. Die twee het op Facebook begin klets en uiteindelik in Junie 2013 ontmoet. Zendler het later dié jaar na Arkansas verhuis. Schuler het in 2014 die jawoord gevra deur dié keer opsetlik op Zendler se Facebook-profiel in te teken en ŉ foto van ŉ verloofring op te laai. Die paartjie is op 21 Junie vanjaar getroud. “Ek het my maat, my beste vriend, my groot liefde gevind via ŉ simpel haakplek op sosiale media. Daar is aaklige dinge in die wêreld, maar somtyds is daar mooi ook,” het Schuler gesê.